পেশায় আইনজীবী হলেও, ‘পশুপ্রেমই’ তাঁর নেশা। তাও আবার যে সে পশু নয়। আইনজীবী নারায়ণ শর্মা ঘোড়া পোষেন। তার সঙ্গে বাড়িতে রয়েছে শ’খানেক কুকুরও। তাঁর এই পশুপ্রেমের চোটেই পাড়ার লোক অতিষ্ঠ হয়ে উঠেছে। বারাসত ব্যারাকপুর রোডের টালিখোলার বাসিন্দা নারায়ণ শর্মা। 

এই বিষয়ে অন্যান্য খবর

বিয়ের আসরে ঘোড়ায় চড়া বর। কেউ ভাবেনি কী ঘটতে চলেছে!


আইনজীবীর বাড়িতে এতগুলি ঘোড়া আর কুকুর থাকে যে তাদের চিৎকারে প্রায় কান ঝালাপালা হয়ে যাওয়ার জোগাড় এলাকাবাসীর। শুধু ঘোড়া আর কুকুরের চিৎকার নয়, পশুদের বিষ্ঠার গন্ধেও এলাকার মানুষের প্রাণ ওষ্ঠাগত। এই কারণেই বহুদিন ধরেই এলাকার বাসিন্দারা নারায়ণ শর্মার বিরুদ্ধে বিভিন্ন অভিযোগ আনছিলেন। শেষ পর্যন্ত পাড়ার লোকের অভিযোগ পেয়ে বারাসত পুরসভা, জেলাশাসক এবং প্রাণীসম্পদ দফতরের আধিকারিকরা আইনজীবীর বাড়ি গিয়ে এক সপ্তাহের মধ্যে ঘোড়া ও কুকুর সরিয়ে ফেলার নির্দেশ দেন। 
 
 

তার আগে অবশ্য নারায়ণবাবুর বাড়িতে ঢুকতে গিয়ে পোষ্যদের বিষ্ঠার গন্ধে এই আধিকারিকদেরও নাকানিচোবানি খেতে হয়। শুধু ঘোড়া আর কুকুর পোষাই নয়, নারায়ণবাবু হর্স রাইডিং-এর প্রশিক্ষণও দিতেন। সঙ্গে কুকুরও বিক্রি করতেন। তাঁর বাড়িতে ১০০টিরও বেশি কুকুর। ঘোড়ার সংখ্যা প্রায় ১০-১২টি। তাঁর পোষ্যদের দেখাশোনা করার জন্য ১০ জন যুবক চাকরিও পেয়েছিলেন। 
এই প্রথম নয়, এর আগেও নারায়ণবাবু খবরের শিরোনামে উঠে এসেছেন। আইনজীবীর বাড়িতে পোষ্যদের ঠিকঠাক দেখভাল করা হয় না, এই অভিযোগে পশুপ্রেমী অভিনেত্রী এবং বিধায়ক দেবশ্রী রায় তাঁর বাড়ি থেকে পাঁচটি কুকুর নিয়ে যান। এই ঘটনার জন্য নায়িকার নামে কুকুর চুরির অভিযোগ এনে আদালতের দ্বারস্থ হয়েছিলেন নারায়ণ শর্মা। তখন দেবশ্রী রায়ের নামে অ্যারেস্ট ওয়ারেন্টও বেরোয়।